b'\n_START_ARTICLE_\nAleuttientiira\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on 32\xe2\x80\x9334\xc2\xa0cm, siipien k\xc3\xa4rkiv\xc3\xa4li 75\xe2\x80\x9380\xc2\xa0cm ja paino noin 110\xc2\xa0g. Aleuttientiira on keskikokoinen tiira, jolla on valko-harmaa h\xc3\xb6yhenpuku, ja jonka p\xc3\xa4\xc3\xa4laki, niska ja ohjas ovat mustat. Otsa on valkoinen, nokka ja koivet tummanharmaat. Sukupuolet ovat samanv\xc3\xa4risi\xc3\xa4. Nuori lintu on valkoisen, ruskean ja harmaan kirjava, ja sen koivet ovat punertavat.\n_START_SECTION_\nEsiintyminen\n_START_PARAGRAPH_\nAleuttientiira el\xc3\xa4\xc3\xa4 lis\xc3\xa4\xc3\xa4ntymisaikana Beringinmeren ja pohjoisimman Tyynenmeren saarilla ja rannikoilla, muun muassa Sahalinilla, Kamt\xc5\xa1atkalla, Ohotanmerell\xc3\xa4, Aleuteilla sek\xc3\xa4 Alaskan l\xc3\xa4nsi- ja etel\xc3\xa4rannikolla. Alaskassa pesii noin 9\xc2\xa0500\xc2\xa0yksil\xc3\xb6\xc3\xa4, ja suurin 1\xc2\xa0700\xc2\xa0yksil\xc3\xb6n yhdyskunta sijaitsee Yakutatissa. Spencer Fullerton Baird kuvaili lajin holotyypin Kodiakinsaarelta Alaskassa. Lajin esiintymisalue kattaa 50\xc2\xa0000\xe2\x80\x93100\xc2\xa0000\xc2\xa0neli\xc3\xb6kilometri\xc3\xa4 ja populaation koko on 30\xc2\xa0000\xe2\x80\x9335\xc2\xa0000\xc2\xa0yksil\xc3\xb6\xc3\xa4. Laji on muuttolintu, joka palaa pesim\xc3\xa4seuduilleen Alaskassa toukokuun j\xc3\xa4lkipuoliskolla ja l\xc3\xa4htee syyskuun puolimaissa. Talvehtimisalueita ei tunneta, mutta ne sijaitsevat mahdollisesti Filippiineill\xc3\xa4 ja Indonesiassa, ehk\xc3\xa4 etel\xc3\xa4mp\xc3\xa4n\xc3\xa4kin. Laji on tavattu Euroopassa vain kerran, Englannissa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nAleuttientiiran elinymp\xc3\xa4rist\xc3\xb6\xc3\xa4 ovat soistuneet matalaruohoiset rannat ja hiekkarannat sek\xc3\xa4 tundra.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nLaji pesii yhdyskunnittain, tavallisesti lapintiira- tai pikkukajavayhdyskunnissa, Ven\xc3\xa4j\xc3\xa4n puolella my\xc3\xb6s kalatiirayhdyskunnissa. Pes\xc3\xa4 on maassa oleva painanne, johon naaras munii tavallisesti kaksi munaa, joita haudotaan 22\xc2\xa0p\xc3\xa4iv\xc3\xa4\xc3\xa4. Poikaset ovat pes\xc3\xa4j\xc3\xa4tt\xc3\xb6isi\xc3\xa4 ja oppivat lent\xc3\xa4m\xc3\xa4\xc3\xa4n nelj\xc3\xa4n viikon ik\xc3\xa4isin\xc3\xa4.\n_START_SECTION_\nRavinto\n_START_PARAGRAPH_\nAleuttientiirat sy\xc3\xb6v\xc3\xa4t enimm\xc3\xa4kseen kalaa, joista villakuore ja tuulenkalat (Ammodytidae) ovat tavallisimpia. My\xc3\xb6s pienet selk\xc3\xa4rangattomat ja hy\xc3\xb6nteiset kuuluvat sen ruokavalioon.'